‘Reeksverkragter’ van KZN vasgetrekŉ 40-jarige man is Woensdag in Verulam in hegtenis geneem in verband met vyf verkragtings in die Waterloo-gebied, het die polisie in KwaZulu-Natal gesê. “Van die voorvalle het reeds in April 2013 plaasgevind,” het kapt. Thulani Zwane, woordvoerder van die polisie, gesê. In sommige van die voorvalle het die man glo die mans gedwing om te kyk hoe hulle meisies verkrag word. Zwane sê die jongste geval is Dinsdag aangemeld. “ŉ 27-jarige vrou en haar kêrel het gestap toe die man hulle omstreeks 22:15 met ŉ vuurwapen voorgekeer het. Die slagoffer is voor haar kêrel verkrag. ŉ Saak van verkragting is by die Verulam-polisiestasie aanhangig gemaak.” Zwane sê die man is Woensdagoggend in die gebied opgemerk, die polisie is in kennis gestel en hy is in hegtenis geneem. Hy sal Vrydag in die Verulam-landdroshof verskyn. In ŉ afsonderlike voorval is ŉ 21-jarige man Woensdag in hegtenis geneem op aanklag van moord en poging tot moord. “Die verdagte het glo die twee slagoffers op 31 Desember naby Osindisweni oorval en altwee met ŉ mes aangeval tydens ŉ argument.” Nkosikhona Zwane (20) is op die toneel oorlede en die tweede slagoffer is na ŉ hospitaal gehaas vir behandeling. Hul vermeende aanvaller sal Vrydag in die Verulam-landdroshof verskyn.